DA Den Europæiske Unions Tidende L 23/21

EUROPA-PARLAMENTETS OG RÅDETS BESLUTNING Nr. 70/2008/EF

af 15. januar 2008

om papirløse rammer for told og handel

EUROPA-PARLAMENTET OG RÅDET FOR DEN EUROPÆISKE UNION HAR —

under henvisning til traktaten om oprettelse af Det Europæiske Fællesskab, særlig artikel 95 og 135,

under henvisning til forslag fra Kommissionen,

under henvisning til udtalelse fra Det Europæiske Økonomiske og Sociale Udvalg (1),

efter proceduren i traktatens artikel 251 (2), og

ud fra følgende betragtninger:

(1) Fællesskabet og medlemsstaterne har med Lissabon-dagsordenen forpligtet sig til at øge konkurrenceevnen hos virksomheder, som opererer i Europa. Ifølge Europa-Parlamentets og Rådets afgørelse 2004/387/EF af 21. april 2004 om interoperabel levering af paneuropæiske e-forvaltningstjenester til offentlige myndigheder, virksomheder og borgere (Idabc) (3) bør Kommissionen og medlemsstaterne tilvejebringe ydedygtige, effektive og interoperable informations- og kommunikationssystemer til informationsudveksling mellem offentlige forvaltninger og Fællesskabets borgere.

(2) Som led i den paneuropæiske e-forvaltningsaktion i henhold til afgørelse 2004/387/EF bør der iværksættes foranstaltninger til at gøre tilrettelæggelsen af toldkontrol mere effektiv og til at sikre en løbende datastrøm for at gøre toldklarering mere effektiv, mindske de administrative byrder, bekæmpe svig, organiseret kriminalitet og terrorisme, beskytte budgetinteresser samt intellektuel ejendomsret og kulturarven, øge produktsikkerheden og sikkerheden i den internationale handel og øge sundheds- og miljøbeskyttelsen. Til dette formål er informations- og kommunikationsteknologier til toldformål af største betydning.

(3) I Rådets resolution af 5. december 2003 om etablering af enkle og papirløse rammer for told og handel, som følger op på Kommissionens meddelelse om enkle og papirløse rammer for told og handel (4), opfordres Kommissionen til i nært samarbejde med medlemsstaterne at opstille en flerårig strategisk plan for skabelse af et sammenhængende og interoperabelt elektronisk toldsystem for Fællesskabet. Rådets forordning (EØF) nr. 2913/92 af 12. oktober 1992 om indførelse af en EF-toldkodeks (5), kræver, at der anvendes databehandlingsteknikker til indgivelse af summariske angivelser og elektronisk dataudveksling mellem toldmyndighederne med henblik på at basere toldkontrollen på automatiserede risikoanalysesystemer.

(4) Det er derfor nødvendigt at opstille de mål, som skal opfyldes med henblik på at skabe papirløse rammer for told og handel, samt at tilvejebringe struktur, midler og tidsfrister herfor.

(5) Kommissionen bør gennemføre denne beslutning i nært samarbejde med medlemsstaterne. Det er derfor nødvendigt at specificere de berørte parters respektive ansvarsområder og opgaver og bestemme, hvorledes omkostningerne skal fordeles mellem Kommissionen og medlemsstaterne.

(6) Kommissionen og medlemsstaterne bør dele ansvaret for fællesskabskomponenterne og de nationale komponenter i kommunikations- og informationsudvekslingssystemerne i overensstemmelse med principperne i Europa-Parlamentets og Rådets beslutning nr. 253/2003/EF af 6. februar 2003 om vedtagelse af et handlingsprogram for toldvæsenet i EF (Told 2007) (6) og under hensyntagen til Europa-Parlamentets og Rådets beslutning nr. 2235/2002/EF af 3. december 2002 om et fællesskabsprogram til forbedring af beskatningssystemernes virkemåde i det indre marked (Fiscalis-programmet 2003-2007) (7).

(7) For at sikre, at denne beslutning efterleves, og for at skabe sammenhæng mellem de forskellige systemer, der skal udvikles, er det nødvendigt at indføre en overvågningsmekanisme.

(8) Medlemsstaterne og Kommissionen bør udarbejde regelmæssige rapporter med oplysninger om fremskridt med hensyn til gennemførelsen af denne beslutning.

(9) Det er med henblik på at skabe papirløse rammer nødvendigt med et nært samarbejde mellem Kommissionen, toldmyndighederne og erhvervsdrivende. Toldpolitikgruppen bør med henblik på at lette dette samarbejde varetage koordinationen af de til gennemførelsen af denne beslutning nødvendige aktiviteter. Erhvervsdrivende bør høres både på nationalt plan og EF-plan på alle stadier i forberedelsen af disse aktiviteter.

(10) Tiltrædelseslande og kandidatlande bør have mulighed for at deltage i disse aktiviteter som led i deres forberedelser på tiltrædelse.

(11) Målet for denne beslutning, nemlig skabelsen af papirløse rammer for told og handel, kan ikke i tilstrækkelig grad opfyldes af medlemsstaterne og kan derfor på grund af målets omfang og virkninger bedre nås på fællesskabsplan; Fællesskabet kan derfor træffe foranstaltninger i overensstemmelse med subsidiaritetsprincippet, jf. traktatens artikel 5. I overensstemmelse med proportionalitetsprincippet, jf. nævnte artikel, går beslutningen ikke ud over, hvad der er nødvendigt for at nå dette mål.

(12) De foranstaltninger, der er nødvendige for gennemførelsen af denne beslutning, bør vedtages i overensstemmelse med Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen (8).

(13) Kommissionen bør navnlig tillægges beføjelse til at forlænge de tidsfrister, der er fastsat i denne beslutnings artikel 4, stk. 2, 3 og 5. Da der er tale om generelle foranstaltninger, der har til formål at ændre ikke-væsentlige bestemmelser i denne beslutning, bør foranstaltningerne vedtages efter forskriftsproceduren med kontrol i artikel 5a i afgørelse 1999/468/EF —

VEDTAGET FØLGENDE BESLUTNING:

Artikel 1

Elektroniske toldsystemer

Kommissionen og medlemsstaterne opretter sikrede, integrerede, interoperable og tilgængelige elektroniske toldsystemer til udveksling af data i toldangivelser, ledsagedokumenter til toldangivelser og certifikater og udveksling af andre relevante oplysninger.

Kommissionen og medlemsstaterne tilvejebringer strukturen og midlerne til driften af disse elektroniske toldsystemer.

Artikel 2

Mål

1. De elektroniske toldsystemer, jf. artikel 1, udformes med henblik på at opfylde følgende mål:

a) at lette indførsels- og udførselsprocedurerne

b) at nedsætte omkostningerne ved administration og overholdelse af bestemmelserne og sikre en hurtigere fortoldningsproces

c) at koordinere en fælles tilgang til kontrol af varer

d) at bidrage til at sikre en korrekt opkrævning af al told og andre afgifter

e) at levere og modtage hurtig og relevant information med hensyn til den internationale forsyningskæde

f) at sikre en løbende datastrøm både mellem eksport- og importlandenes myndigheder og mellem toldmyndighederne og de økonomiske operatører, således at data, der er indlæst i systemet, kan bruges igen.

De elektroniske toldsystemer integreres og udvikles på en måde, der står i forhold til de i første afsnit fastsatte mål.

2. Målene i stk. 1, første afsnit, realiseres ved hjælp af mindst følgende midler:

a) harmoniseret informationsudveksling på basis af internationalt anerkendte datamodeller og meddelelsesformater

b) omstrukturering af toldprocesserne og de toldrelaterede processer for at gøre dem så ydedygtige og effektive som muligt, for at forenkle dem og for at mindske omkostningerne ved overholdelse af toldbestemmelserne

c) adgang for de erhvervsdrivende til en bred vifte af elektroniske toldtjenester, som sætter disse erhvervsdrivende i stand til at fungere sammen med en hvilken som helst medlemsstats toldmyndigheder.

3. Fællesskabet fremmer med henblik på stk. 1 de elektroniske toldsystemers interoperabilitet med tredjelandes eller internationale organisationers toldsystemer og erhvervsdrivende i tredjelandes adgang hertil med sigte på at skabe papirløse rammer på internationalt plan, hvor dette er muligt i henhold til internationale aftaler, og under forudsætning af, at der findes passende finansielle ordninger.

Artikel 3

Dataudveksling

1. Fællesskabets og medlemsstaternes elektroniske toldsystemer anvendes til dataudveksling mellem medlemsstaternes toldmyndigheder samt mellem disse myndigheder og følgende:

a) erhvervsdrivende

b) Kommissionen

c) andre administrationer eller offentlige instanser, som er involveret i internationale varebevægelser (i det følgende benævnt »andre administrationer eller instanser«).

2. Offentliggørelse eller videregivelse af data skal ske under fuld overholdelse af gældende bestemmelser vedrørende beskyttelse af personoplysninger, navnlig Europa-Parlamentets og Rådets direktiv 95/46/EF af 24. oktober 1995 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger (9) og Europa-Parlamentets og Rådets forordning (EF) nr. 45/2001 af 18. december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger (10).

Artikel 4

Systemer, tjenester samt tidsfrister

1. Medlemsstaterne skal i samarbejde med Kommissionen gøre følgende elektroniske toldsystemer operationelle i henhold til de krav og tidsfrister, der er fastsat i gældende ret:

a) systemer til indførsel og udførsel, der fungerer sammen med forsendelsessystemet, og som muliggør en løbende datastrøm fra et toldsystem til et andet overalt i Fællesskabet

b) et system til identifikation og registrering af erhvervsdrivende, der fungerer sammen med de autoriserede økonomiske operatørers system, således at disse erhvervsdrivende kun skal registreres en enkelt gang for alle de kontakter, de skal have med toldmyndighederne i hele Fællesskabet, under hensyntagen til allerede eksisterende fællesskabssystemer eller nationale systemer

c) et system for autorisationsproceduren, herunder informations- og høringsprocessen, og forvaltning af certifikater til autoriserede økonomiske operatører samt registrering af disse certifikater i en database, som toldmyndighederne har adgang til.

2. Medlemsstaterne etablerer i samarbejde med Kommissionen og senest den 15. februar 2011 fælles toldportaler, hvor de erhvervsdrivende kan indhente de fornødne oplysninger til toldtransaktioner i alle medlemsstaterne, og påser, at de bliver operationelle.

3. Kommissionen etablerer i samarbejde med medlemsstaterne og senest den 15. februar 2013 integrerede rammer for tarifering, som muliggør tilslutning til andre import- og eksportrelaterede systemer i Kommissionen og medlemsstaterne, og påser, at de bliver operationelle.

4. Kommissionen evaluerer i fællesskab med medlemsstaterne i Toldpolitikgruppen og senest den 15. februar 2011 fælles funktionelle specifikationer for:

a) rammerne for et enkelt adgangssted, således at de erhvervsdrivende kan benytte en enkelt grænseflade til at indgive elektroniske toldangivelser, også selv om toldproceduren gennemføres i en anden medlemsstat

b) elektroniske grænseflader til de erhvervsdrivende, således at de, selv om flere medlemsstater er involveret, kan foretage alle toldforretninger med toldmyndighederne i den medlemsstat, hvor de er etableret, og

c) »single window«-tjeneste, som muliggør en løbende datastrøm mellem erhvervsdrivende og toldmyndighederne, mellem toldmyndighederne og Kommissionen og mellem toldmyndighederne og andre administrationer eller instanser, og som sætter erhvervsdrivende i stand til at afgive alle oplysninger til toldvæsenet, som er nødvendige til toldbehandling ved import eller eksport, herunder oplysninger som kræves i henhold til anden lovgivning end toldlovgivningen.

5. Senest tre år efter positiv evaluering af de fælles funktionelle specifikationer, der er omhandlet i stk. 4, litra a) og b), bestræber medlemsstaterne i samarbejde med Kommissionen sig på at etablere rammerne for fælles adgangssteder og elektroniske grænseflader og gøre dem operationelle.

6. Medlemsstaterne og Kommissionen bestræber sig på at etablere rammer for »single windows«-tjenester og gøre det operationelt. Evalueringen af de fremskridt, der er gjort på dette område, medtages i de rapporter, der er nævnt i artikel 12.

7. Fællesskabet og medlemsstaterne sørger for passende vedligeholdelse og nødvendige forbedringer af de systemer og tjenester, der er omhandlet i denne artikel 4.

Artikel 5

Komponenter og ansvarsområder

1. De elektroniske toldsystemer består af fællesskabskomponenter og nationale komponenter.

2. Fællesskabskomponenterne i elektroniske toldsystemer omfatter bl.a. følgende:

a) relevante gennemførlighedsundersøgelser og fælles funktionelle og tekniske systemspecifikationer

b) fælles produkter og tjenester, herunder de nødvendige fælles referencesystemer for told- og toldrelateret information

c) tjenester fra det fælles kommunikationsnet/den fælles systemgrænseflade (CCN/CSI) til brug for medlemsstaterne

d) koordinationsaktiviteter, som medlemsstater og Kommissionen udfører, når de implementerer og opererer elektroniske toldsystemer inden for det fælles EF-domæne

e) koordinationsaktiviteter, som Kommissionen udfører, når den implementerer og opererer elektroniske toldsystemer inden for det eksterne EF-domæne, bortset fra tjenester, der er beregnet til at opfylde nationale krav.

3. De nationale komponenter i de elektroniske toldsystemer omfatter bl.a. følgende:

a) de nationale funktionelle og tekniske systemspecifikationer

b) de nationale systemer, herunder databaser

c) netsammenkoblinger mellem toldmyndigheder og erhvervsdrivende, mellem toldmyndigheder og andre administrationer eller instanser i samme medlemsstat

d) programmel eller udstyr, som en medlemsstat anser for nødvendigt til at sikre fuld anvendelse af systemet.

Artikel 6

Kommissionens opgaver

Kommissionen varetager bl.a. følgende opgaver:

a) koordination af etablering, overensstemmelsesprøvning, ibrugtagning, drift og støtte af EF-komponenterne, hvad angår elektroniske toldsystemer

b) koordination af de systemer og tjenester, der er omhandlet i denne beslutning, med andre relevante projekter for e-forvaltning på fællesskabsplan

c) fuldførelse af de opgaver, der er pålagt den i henhold til den flerårige strategiske plan, der er omhandlet i artikel 8, stk. 2

d) koordination af udviklingen af fællesskabskomponenter og nationale komponenter med henblik på samtidig gennemførelse af projekter

e) koordination på fællesskabsplan af elektroniske toldtjenester og »single window«-tjenester med henblik på at fremme og implementere disse på nationalt plan

f) koordination af uddannelsesbehov.

Artikel 7

Medlemsstaternes opgaver

1. Medlemsstaterne varetager bl.a. følgende opgaver:

a) koordination af etablering, overensstemmelsesprøvning, ibrugtagning, drift og støtte af de nationale komponenter, hvad angår elektroniske toldsystemer

b) koordination af de systemer og tjenester, der er omhandlet i denne beslutning, med andre relevante projekter for e-forvaltning på nationalt plan

c) fuldførelse af de opgaver, der er pålagt dem i henhold til den flerårige strategiske plan, der er omhandlet i artikel 8, stk. 2

d) løbende underretning af Kommissionen om, hvilke foranstaltninger de har truffet for, at deres respektive administrationer eller erhvervsdrivende til fulde kan gøre brug af elektroniske toldsystemer

e) fremme og implementering på nationalt plan af elektroniske toldtjenester og »single window«-tjenester

f) fornøden uddannelse af toldembedsmænd og andre kompetente embedsmænd.

2. Medlemsstaterne vurderer og meddeler hvert år Kommissionen, hvilke menneskelige, budgetmæssige og tekniske ressourcer der er nødvendige til at efterkomme artikel 4 og den flerårige strategiske plan, der er omhandlet i artikel 8, stk. 2.

3. Hvis der opstår risiko for, at en handling, som overvejes af en medlemsstat i relation til etableringen eller driften af elektroniske toldsystemer, kan være til skade for disse systemers interoperabilitet eller drift i almindelighed, underretter den pågældende medlemsstat Kommissionen herom forud for en sådan handling.

Artikel 8

Strategi og koordination

1. Kommissionen varetager i fællesskab med medlemsstaterne i Toldpolitikgruppen bl.a. følgende opgaver:

a) fastlæggelse af strategier, nødvendige ressourcer og udviklingsfaser

b) koordination af alle aktiviteter vedrørende elektronisk told, således at det sikres, at ressourcer, herunder ressourcer, der allerede er anvendt på nationalt plan og fællesskabsplan, udnyttes på den bedste og mest effektive måde

c) koordination af de retlige, operationelle, uddannelsesmæssige og it-udviklingsrelaterede aspekter samt fremskaffelse af oplysning til toldmyndighederne og erhvervsdrivende om disse aspekter

d) koordination af alle berørte parters gennemførelsesaktiviteter

e) sikring af, at alle berørte parter overholder de tidsfrister, der er fastsat i artikel 4.

2. Kommissionen opstiller i fællesskab med medlemsstaterne i Toldpolitikgruppen en flerårige strategiske plan for tildeling af opgaver til Kommissionen og medlemsstaterne og holder den ajourført.

Artikel 9

Ressourcer

1. Med henblik på etableringen, driften og forbedringen af elektroniske toldsystemer, jf. artikel 4, stiller Fællesskabet de menneskelige, budgetmæssige og tekniske ressourcer til rådighed, der er nødvendige til fællesskabskomponenterne.

2. Med henblik på etableringen, driften og forbedringen af elektroniske toldsystemer, jf. artikel 4, stiller medlemsstaterne de menneskelige, budgetmæssige og tekniske ressourcer til rådighed, der er nødvendige til de nationale komponenter.

Artikel 10

Finansielle bestemmelser

1. Med forbehold af de omkostninger, der skal bæres af tredjelande eller internationale organisationer som følge af artikel 2, stk. 3, deles omkostninger i forbindelse med gennemførelsen af denne beslutning mellem Fællesskabet og medlemsstaterne i overensstemmelse med denne artikels stk. 2 og 3.

2. Fællesskabet bærer omkostningerne ved konstruktion, erhvervelse, installation, drift og vedligeholdelse af de fællesskabskomponenter, der er nævnt i artikel 5, stk. 2, i overensstemmelse med programmet Told 2007 som omhandlet i beslutning nr. 253/2003/EF og eventuelle efterfølgende programmer.

3. Medlemsstaterne bærer omkostningerne ved etablering og drift af de nationale komponenter, der er nævnt i artikel 5, stk. 3, herunder grænseflader med andre administrationer eller instanser og erhvervsdrivende.

4. Medlemsstaterne tilstræber et udvidet samarbejde for at mindske omkostningerne ved at udvikle omkostningsdelingsmodeller og fælles løsninger.

Artikel 11

Overvågning

1. Kommissionen tager alle nødvendige skridt til at efterprøve, at foranstaltninger, som finansieres via Fællesskabets budget, gennemføres i overensstemmelse med denne beslutning, samt at de opnåede resultater er forenelige med målene i artikel 2, stk. 1, første afsnit.

2. Kommissionen overvåger i fællesskab med medlemsstaterne i Toldpolitikgruppen løbende, hvilke fremskridt de enkelte medlemsstater og Kommissionen gør med hensyn til at efterkomme artikel 4, med henblik på at fastslå, om målene i artikel 2, stk. 1, første afsnit, er opfyldt, og hvorledes aktiviteterne til implementeringen af de elektroniske toldsystemer kan gøres mere effektive.

Artikel 12

Rapporter

1. Medlemsstaterne rapporterer løbende om, hvilke fremskridt de gør med hver af de opgaver, der er pålagt dem i henhold til den flerårige strategiske plan, jf. artikel 8, stk. 2. De underretter Kommissionen, hver gang en af disse opgaver er fuldført.

2. Senest den 31. marts hvert år indgiver medlemsstaterne en årlig statusrapport til Kommissionen, der dækker perioden fra den 1. januar til den 31. december i det foregående år. Disse årlige rapporter baseres på et format, der fastlægges af Kommissionen i fællesskab med medlemsstaterne i Toldpolitikgruppen.

3. Senest den 30. juni hvert år udarbejder Kommissionen på basis af de årlige rapporter, der er nævnt i stk. 2, en samlet rapport, der evaluerer de fremskridt, medlemsstaterne og Kommissionen har gjort, navnlig med hensyn til at efterkomme artikel 4, og hvorvidt det eventuelt er nødvendigt at forlænge de tidsfrister, der er fastsat i artikel 4, stk. 2, 3 og 5, og forelægger denne rapport for de berørte parter og Toldpolitikgruppen med henblik på videre drøftelser.

4. Den samlede rapport, der er nævnt i stk. 3, skal desuden indeholde resultaterne af eventuelle kontrolbesøg, der måtte blive foretaget. Den skal også indeholde resultaterne af alle andre kontrolforanstaltninger og kan angive metoder og kriterier for en eventuel senere evaluering, bl.a. med hensyn til, i hvilket omfang de elektroniske toldsystemer er interoperable, og hvordan de fungerer.

Artikel 13

Høring af erhvervsdrivende

Kommissionen og medlemsstaterne hører løbende erhvervsdrivende på alle stadier af udarbejdelsen, udviklingen og ibrugtagningen af de i stk. 4 nævnte systemer og tjenester.

Kommissionen og medlemsstaterne indfører hver især en høringsordning til samling af et repræsentativt udvalg af erhvervsdrivende på et regelmæssigt grundlag.

Artikel 14

Tiltrædende lande eller kandidatlande

Kommissionen underretter de lande, der anerkendes som tiltrædende lande eller kandidatlande med henblik på tiltrædelse, om udarbejdelsen, udviklingen og ibrugtagningen af de i artikel 4 nævnte systemer og tjenester, og tillader, at de deltager i disse faser.

Artikel 15

Gennemførelsesforanstaltninger

Forlængelse af de tidsfrister, der er fastsat i artikel 4, stk. 2, 3 og 5, vedtages efter forskriftsproceduren med kontrol, jf. artikel 16, stk. 2.

Artikel 16

Udvalg

1. Kommissionen bistås af toldkodeksudvalget.

2. Når der henvises til dette stykke, anvendes artikel 5a, stk. 1-4, og artikel 7 i afgørelse 1999/468/EF, jf. dennes artikel 8.

Artikel 17

Ikrafttræden

Denne beslutning træder i kraft på tyvendedagen efter offentliggørelsen i Den Europæiske Unions Tidende.

Artikel 18

Adressater

Denne beslutning er rettet til medlemsstaterne.

Udfærdiget i Strasbourg, den 15. januar 2008. På Europa-Parlamentets vegne H.-G. PÖTTERING Formand På Rådets vegne J. LENARČIČ Formand

(1) EUT C 318 af 23.12.2006, s. 47.

(2) Europa-Parlamentets udtalelse af 12.12.2006 (EUT C 317 E af 23.12.2006, s. 74), Rådets fælles holdning af 23.7.2007 (EUT C 242 E af 16.10.2007, s. 1) og Europa-Parlamentets holdning af 11.12.2007 (endnu ikke offentliggjort i EUT).

(3) EUT L 144 af 30.4.2004, s. 65. Berigtiget i EUT L 181 af 18.5.2004, s. 25.

(4) EUT C 305 af 16.12.2003, s. 1.

(5) EFT L 302 af 19.10.1992, s. 1. Senest ændret ved forordning (EF) nr. 1791/2006 (EUT L 363 af 20.12.2006, s. 1).

(6) EUT L 36 af 12.2.2003, s. 1. Senest ændret ved beslutning nr. 787/2004/EF (EUT L 138 af 30.4.2004, s. 12).

(7) EFT L 341 af 17.12.2002, s. 1. Ændret ved Rådets forordning (EF) nr. 885/2004 (EUT L 168 af 1.5.2004, s. 1).

(8) EFT L 184 af 17.7.1999, s. 23. Ændret ved afgørelse 2006/512/EF (EUT L 200 af 22.7.2006, s. 11).

(9) EFT L 281 af 23.11.1995, s. 31. Ændret ved forordning (EF) nr. 1882/2003 (EUT L 284 af 31.10.2003, s. 1).

(10) EFT L 8 af 12.1.2001, s. 1.